  Виталий Пронин Ортчиз Кун Кенеш бордын кылдытэм Егитъёслэн парламентсылэн куинетӥ ӧтчамезлэн нырысетӥ сессиез. - Тӥ милям кивоштӥсьёсмы, - шуныт мылкыдын вазиськиз Кун Кенешлэн тќроез Владимир Невоструев егитъёслы. - Тӥледлы луонлык усьтэмын закон кылдытъян ужен рос-прос тодматскыны, асьтэлэсь проектъёстэс пыӵатыны, Кун Кенешысь депутатъёсын тодматскыны. Чик эн кепыралэ: кыӵе ке юанды кылдӥз ке, меӵак вазиське соослы. Озьы асьмеос, дэмен кариськыса, котькыӵе ужпумез сэрттыны-пертчыны быгатомы. Егитъёслэн парламентсы Кун Кенешлэн ужаз выль омыр, выль кужым пыртэ. Макем ӟеч тыршоды тӥ та ӧтчамын, сокем паськыт сюрес усьтӥськоз тӥледлы. Милемлы но, арлыдо депутатъёслы, туж иназ - будэтомы визьмо, ужез валась вуоно депутатъёсты.Егитъёслэн парламентсылэн ёзчиосызлы ортчоно луиз ӟырдыт вожвылъяськон пыр. Со кӧня ке люкетэн ортчиз: котькудаз эскеризы егитъёслэсь визьзэс, общественной уже макем мыло-кыдо пыриськемзэс, проектъёс бордын ужамзэс.Егитъёс нырысь ик басьтӥськизы парламентсылэсь ужзэ радъян борды. Лушкем куара сётыса, бырйизы кивалтӥсь. Тужгес трос куара люказ Воткаысь Сергей Колегов. Дышетскемын со Ижысь техникая кун университетлэн Воткаысь ёзаз, йылпумъяз та вузлэсь аспирантуразэ, луиз техника наукаосъя кандидат. Вормисе потылэмын студентъёс пӧлын ортчылӥсь пӧртэм ӵошатсконъёсын. 2009-тӥ арын пусъемын «Арлэн студентэз» нимын. Со сяна, Сергей Алексеевич мыло-кыдо пыриське «Огъя Россия» партилэн Удмурт ёзэзлэн ужаз. Егитъёслэн парламентазы бырйиськонъя конкурсэ Сергей Колегов ӵектӥськиз машиностроенилы сӥзем проектэныз. Та ужаз Сергей, техникаен герӟаськем ужпумъёсты гинэ ӧвӧл, заводъёслы егит кадръёсты дасянъя юанэз но ӝутэм. Малпасько, вань чаклам проектъёсмы улонэ пыӵалозы, парламентлэн ёзчиосызлы вазиськиз выль быръем кивалтӥсь Сергей Колегов.Солы воштӥсе быръемын Дэри ёросысь ас понназ ӵектӥськем Дмитрий Сюваев - солы оскемын парламентлэсь ужзэ радъян. Социальной удысъя воштӥсе юнматэмын Ижысь нырысетӥ психоневрологической эмъяськонниысь валтӥсь врач Артём Школяр, нош экономика ужпумъёсъя воштӥсь луиз Ижысь электромеханикая «Купол» заводысь егитъёслэн огазеяськонзылэн кивалтӥсез Антон Жиляев. Кун Дума бордын кылдытэм Егитъёслэн парламентэнызы кусып возёз Диана Пислегина - элькунысьтымы егитъёслэсь но нылпиослэсь движенизэс азинтонъя центрысь специалист.Егитъёс огкылэ вуизы: парламентлэсь ужзэ люконо пӧртэм удысъёсъя, со понна кылдытэмын 9 комитет. Парламентлэсь ужзэ радъянъя но калыкен кусып возёнъя комитетлэсь кивалтӥсьсэ быръёнын гинэ ӟырдыт вожмаськон пуромиз: та интые ӵектэм 2 нылашъёс -  «Удмуртская правда» газетысь корреспондент Ксения Антонова но Report журналлэн редакторез Мария Созыкина - огмында куара люказы. Кин кивалтоз - тодмо луоз вуоно сессиын, сое ортчытыны чакламын вуоно арын январьлэн пумаз.Елена Никитина  